Document ID: /roh_data/filtered/fineweb-2-filterrobots_roh.jsonl.gz/63156

Grosser Rat
Cussegl grond
Gran Consiglio
Sco gia annunzià vegn la fracziun da la PPS ad inoltrar ils proxims mais differentas incumbensas sut il titel «Per in bun clima en il Grischun». Sut in bun clima na chapescha la fracziun da la PPS en quest connex betg mo l'ecologia, mabain er l'economia ed uschia l'economia locala ed ils interess da la populaziun. E qua èn products regiunals in med ideal per prender per mauns questa tematica.
Products regiunals dattan d'ina vart segirezza. In criteri, pertge che adina dapli consumentas e consuments cumpran da sai anora products regiunals, è il fatg che la derivanza e la chadaina da producziun pon vegnir suandadas meglier. Quai stgaffescha confidenza e segirezza.
Products regiunals prestan dentant er ina contribuziun a favur da la protecziun dal clima. Accumpagnà vegn quai automaticamain da l'utilisaziun da products stagiunals. Sche las vias da transport èn pli curtas, vegni emess cleramain pli pauc CO2. Pli blers products regiunals che vegnan consumads, e pli paucs transports ch'èn necessaris sin vias per part lungas.
Products regiunals prestan ina contribuziun a favur da la creaziun da valurs regiunalas. Blers products che na pon per differents motivs (pretsch, disponibladad, furnitur e.u.v.) betg vegnir retratgs oz en la regiun, pudessan er vegnir acquistads en il Grischun. Natiralmain ston ins esser pront per adattaziuns correspundentas. Stoi propi esser cola? Gazosa fiss p.ex. in'alternativa regiunala.
En quest connex tschenta la fracziun da la PPS las suandantas dumondas:
1. Vesa la regenza dal chantun Grischun l'effect positiv da products regiunals per l'ecologia e per l'economia?
2. È la regenza pronta da promover – uschenavant sco pussaivel – en moda consequenta l'utilisaziun da products regiunals per l'alimentaziun da las collavuraturas e dals collavuraturs dal chantun Grischun (p.ex. sinergia – furniziun tras l'ospital chantunal dal Grischun)?
3. È la regenza pronta da pretender en l'avegnir ina quota da products regiunals per occurrenzas cofinanziadas dal chantun e da far depender l'autezza da las contribuziuns correspundentamain da la quota da products regiunals?
4. Vesa la regenza ulteriuras pussaivladads per promover l'utilisaziun da products regiunals?
Cuira, ils 30 d'avust 2019
Koch, Brandenburger, Dürler, Favre Accola, Gort, Hug, Salis
Victualias producidas en moda persistenta, eticamain correcta e transparenta en la regiun daventan pli e pli impurtantas. Ad in chantun da muntogna sco il Grischun resp. a sia agricultura (cun passa 60 % manaschis biologics) ed a ses turissem porscha quai bleras schanzas. En la producziun ed en l'elavuraziun agricula, en l'ierta culinarica sco er en la gastronomia regiunala ha noss chantun in grond potenzial. Victualias regiunalas permettan dapli transparenza ed in connex cun il lieu e cun il producent, uschia che la confidenza en ils products resulta er areguard la persistenza. Dapi l'onn 2006 sustegna il chantun (ensemen cun la confederaziun) l'uniun alpinavera sco ina da las quatter organisaziuns regiunalas per la promoziun da la vendita en Svizra. L'elavuraziun e la commerzialisaziun da products regiunals vegnan plinavant sustegnidas sistematicamain dapi l'onn 2009 tras projects per il svilup regiunal (PSR). En lur center stat la creaziun persistenta da valurs agriculas tras la promoziun da products indigens e regiunals sco er la collavuraziun tranter las branschas sur l'entira chadaina d'elavuraziun en ina regiun. Tras la marca graubünden e tras l'idea da la marca "NaturMetropole" survegnan products dal Grischun in label, sch'els vegnan producids en moda genuina, gista e natirala. Er il program graubündenVIVA, che rinforza il Grischun sco center da la cultura alpina da giudiment cun agid dal tema "nutriment e culinarica", accentuescha la regiunalitad e la qualitad da noss products indigens.
Tar la dumonda 1: La bilantscha da CO2 da victualias dependa dal product (charn u verdura), da la metoda da producziun (pavlada, ladim, serras) e dals transports. L'utilisaziun da products regiunals è tendenzialmain la dretga metoda. Resguardond ils aspects economics e socials (metoda cumplessiva) èsi d'avantatg da duvrar products regiunals. Las furmas da producziun persistentas (bio) han dentant ina impurtanza decisiva en quest connex. En cas dals products regiunals exista ultra da quai savens ina gronda transparenza, uschia che la clientella po giuditgar e suandar la persistenza. Tras il consum da products regiunals resta – sco avantatg economic – l'entira chadaina da valurisaziun, da la producziun fin a la vendita, en il chantun.
Tar la dumonda 2: Gea. Sco pretendì lavura il purschider en la "sinergia" cun persistenza, cun regiunalitad e cun stagiunalitad. Furniturs gronds regiunals vegnan resguardads per l'alimentaziun da basa; en collavuraziun cun partenaris locals vegnan offrids products spezials (p.ex. latg da Cuira). Tar la gastronomia al Plantahof e tar l'uffizi per l'execuziun giudiziala (UEG) deriva la gronda part da las spaisas animalicas ultra da quai dals agens bains purils, sin ils quals la persistenza ha ina gronda impurtanza. Uschiglio vegnan cumprads tant sco pussaivel products regiunals e stagiunals. Ils bains purils han butias che han er la finamira da render enconuschent a la populaziun ils products regiunals e lur impurtanza. Er l'uffizi per la furmaziun media-superiura s'oblighescha da retrair e d'offrir per sia gastronomia (scola chantunala, Scalära) tant sco pussaivel products regiunals e stagiunals. En il manaschi da scolaziun per persunas dischoccupadas ("GastroKantine") vegnan cumprads products stagiunals e regiunals ed empustads tar furniturs da la regiun; la protecziun da l'ambient vegn tematisada spezialmain.
Tar la dumonda 3: Gea. Per organisaturs che survegnan contribuziuns da la promoziun da l'economia vegn fatga la cundiziun da resguardar products regiunals en il concept d'alimentaziun, uschenavant che quai è cunvegnent e realisabel. Ina realisaziun uschè consequenta sco pussaivel vegn prendida en mira ensemen cun ils organisaturs. Per als sustegnair tar l'utilisaziun da products regiunals en l'alimentaziun ha il secretariat da la marca graubünden e da graubündenVIVA elavurà in manual (mussavia) che vegn ad esser disponibel a la fin da l'onn. Per la promoziun en il sectur da l'agricultura vegn premessa la certificaziun sco product regiunal grischun incl. l'utilisaziun da la marca graubünden.
Tar la dumonda 4: Ultra d'alpinavera sustegna il chantun – medemamain en il rom da puncts centrals da svilup – er la collavuraziun tranter l'agricultura e la gastronomia (agroturissem) sco er manaschis innovativs en il sectur da la producziun e da la commerzialisaziun da victualias. Plinavant vegnan manaschis da l'emprim stgalim d'elavuraziun promovids en il rom da meglieraziuns da la structura agricula. In'ulteriura pussaivladad è quella da cuntinuar ils proxims onns cun il program graubündenVIVA resp. cun singuls elements da tal; graubündenVIVA ha survegnì la cundiziun da preschentar in concept concernent persistenza / legat / cuntinuaziun. Las lavurs respectivas èn en gir. L'augment da la quota da products regiunals producids en moda persistenta è plinavant ina da las axas d'acziun en las cunvegnas da prestaziun cun ils parcs natirals regiunals. Quels èn da chapir sco regiuns da model per il svilup persistent, e sco talas han els er la finamira da commerzialisar pli fitg products che derivan dal territori dal parc. La finala po vegnir formulada en general en cas da contribuziuns da promoziun u d'incaricas da prestaziun, eventualmain er en cas da finanziaziuns pli pitschnas, la cundiziun resp. l'aspectativa ch'i vegnian duvrads uschenavant sco pussaivel products regiunals.
18 d'october 2019